โบรกเชียร์ “ซื้อ” GPSC เป้า 89 บ. มองกำไรไตรมาส 2 โตเด่น
บริษัทหลักทรัพย์ คันทรี่ กรุ๊ป จำกัด เชียร์ "ซื้อ" หุ้น GPSC ราคาเป้าหมาย 89 บ. มองกำไรไตรมาส 2/64 โตเด่น
10 พ.ค. 2564

บริษัทหลักทรัพย์ คันทรี่ กรุ๊ป จำกัด ระบุในบทวิเคราะห์ เกี่ยวกับหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC โดยมองว่า บริษัทรายงานกำไรสุทธิงวดไตรมาส 1/64 ที่เติบโตสู่ 1.97 พันล้านบาท เพิ่มขึ้น 25% จากปีก่อน และเพิ่มขึ้น 35% จากไตรมาสก่อน โดยการเติบโตจากปีก่อนมาจากการรับรู้ผลขาดทุนที่ลดลงของ XPCL, กำไรจากการขายหุ้น 50% ในบริษัท GRP, และเงินปันผลจาก RPCL ในขณะที่การเติบโตจากไตรมาสก่อนมาจากอัตรากำไรขั้นต้นที่ขยายตัวของ Glow SPPs ประกอบกับการขายไอน้ำให้แก่ลูกค้าอุตสาหกรรม หรือ IU
ทั้งนี้ คาดผลประกอบการของบริษัทในงวดไตรมาส 2/64 จะปรับตัวดีขึ้นทั้งจากปีก่อน และจากไตรมาสก่อน จากการดำเนินงานที่ดีขึ้นของ IPP ด้วยปัจจัยตามฤดูกาล และการรับรู้กำไรเพิ่มขึ้นจาก XPCL
อย่างไรก็ดี ยังคงมีมุมมองเชิงบวกต่อผลประกอบการของบริษัทในปี 2564 โดยคาดกำไรต่อหุ้นจะเติบโต 9% จากปีก่อน ด้วยปัจจัยดังนี้ 1. อัตรากำไรขั้นต้นที่ขยายตัวจากต้นทุนก๊าซที่ลดลง 2.การรับรู้ส่วนแบ่งกำไรที่เพิ่มขึ้นจาก XPCL และการเพิ่มของประโยชน์จากการ Synergy ธุรกิจ GPSC-GLOW
ดังนั้น จึงแนะนำ “ซื้อ” ราคาเป้าหมาย 89 บาท